המשבר בעולמות האינסופיים (יקום החץ)

משבר 2024 לשעבר

האירוע המכונה "משבר 2024" עומד במרכזה של הסדרה "הפלאש", ומוזכר לעיתים בסדרות האחרות ביקום. מהעונה הראשונה היה ידוע כי המשבר יתקיים ב-25 באפריל 2024. באותו אירוע היה צפוי להתקיים קרב בין בארי אלן (הפלאש) לבין איאוברד ת'ון (הפלאש ההפוך). באירוע ישתתפו גם, מצד גיבורי העל, אוליבר קווין (החץ הירוק), ריי פאלמר (אטום), וקנדרה סונדרס (הוקגירל). היה צפוי כי בחצות הלילה יתמודדו אלן ות'ון בקרב אימתנים מעל שלוש מכליות נפט דולפות בסנטרל סיטי, כשברגע השיא יתנגשו אחד בשני במלוא מהירותם, המהווה את כוח העל של שניהם, ויעלמו יחדיו. התיאור מזכיר אניהילציה, התנגשות בין חומר לאנטי חומר, מושג מעולם הפיזיקה, כשה-speed force של אצני יקום החץ וה-speed force השלילי שנוצר בידי ת'ון כחלק ממזימותיו ואומץ על ידי נורה וסט-אלן , בתו של אלן, משחקים את תפקידי החומר והאנטי חומר.

הסנטרל סיטי סיטיזן

בסנטרל סיטי, עיר מגוריו של הפלאש, מתפרסם עיתון דיגיטלי בשם "סנטרל סיטי סיטיזן" (האזרח/ית מסנטרל סיטי) ואייריס וסט-אלן, אשתו של בארי אלן, משמשת כיוזמת, בעלים ומוציאה לאור שלו. מתוך מיליוני תושבי העיר, לעיתון יש כמה מאות אלפי מנויים נכון לחודשיים לפני הקרוסאובר. בעתיד, העיתון פרסם ידיעה מורחבת על משבר ההתנגשות בין אלן לת'ון ככתבה ראשית בעמוד השער בתאריך 25 באפריל 2024: "הפלאש נעדר, נעלם במשבר" מאת אייריס וסט-אלן. בעמוד מופיעות גם כתבות נוספות, חלקן קשורות לאירועים שונים ביקום החץ, כמו כתבה על הצלחת המיזוג בין "תעשיות ויין" , החברה המסחרית בבעלותה של קייט קיין (באטוומן), לבין "תעשיות קווין"  של אוליבר קווין. כתבה נוספת, שייתכן כי קשורה ישירות למשבר בעולמות האינסופיים, מספרת על תקופה קצרה בסנטרל סיטי, במהלכה הפכו השמיים לאדומים כדם. בניגוד לכתבה של וסט-אלן, שנכתבה לפי חוקי הכתיבה העיתונאיים, הכתבה על השמיים האדומים מכילה גיבוב של מילים, כשלחלק מהמשפטים אין כלל משמעות. הטקסט לא נכתב בידי תסריטאי הסדרה "הפלאש", אלא הועתק מכתבה באתר חדשות האסטרונומיה העולמית מפברואר 2014, כחצי שנה לפני עליית הסדרה. לאחר ההעתקה שונה הטקסט במקצת כך שהאירועים עברו מבריטניה לסנטרל סיטי, ומשפטים רבים עוותו. כך לדוגמה, המשפט "גמדים חומים משתרעים על הקו שבין כוכבים לכוכבי לכת" קוצץ עד כדי משפט חסר פשר "הקו שבין כוכבים לכוכבי לכת".
המשבר, שצפוי היה להתקיים ב-25 באפריל 2024, עבר שינויים רבים במהלך העונות של הסדרה "הפלאש", בהתאם להתפתחויות של קו הזמן. בין היתר הכתבה של וסט-אלן נעלמה לכמה ימים בעונה הראשונה, כשת'ון נכשל זמנית להפוך את בארי אלן לפלאש. כאשר צפוי היה סאביטר לרצוח את אייריס וסט, הופיע שם של עיתונאית אחרת כמי שכתבה את הידיעה, ושמה של אייריס חזר לאחר שניצלה. בימים בהם הפלאש היה עלול למות, הופיע במקומו כגיבור הידיעה וולי וסט (קיד פלאש), אחיה הצעיר של אייריס.

היעלמותו של בארי אלן

במהלך המשבר צפוי בארי אלן (הפלאש) להיעלם בהתנגשות חזיתית עם הפלאש ההפוך תוך כדי ריצה. נכון לקו הזמן הנוכחי, כשלו כל הניסיונות למצוא אותו במשך עשרות שנים, ובגיליון "הסנטרל סיטי סיטיזן" משנת 2049 פורסם כי הפלאש עדיין נעדר. בשנת 2056 הפלאש כבר חזר, והוא מעביר הודעה לצוות "אגדות המחר" בנושא "הפלישה" , הקרוסאובר השנתי של 2016. צפוי כי קו הזמן ישתנה והפלאש יינצל, מכיוון שלא נמסר שהעונה השישית הצפויה של הסדרה, בעונת השידורים 2019–2020, תהיה האחרונה, או אף תקוצר בדומה לסדרה "החץ". עם זאת, בפרק הראשון לעונה של "הפלאש" המוניטור אמר לברי אלן כי היקום בסכנה והדרך היחידה להצילו היא אם הפלאש ימות. לכן בחצי הראשון של העונה מתמודדים גיבורי הסדרה עם ציפייה למותו של אלן במשבר בדומה לציפייה למותה של אייריס באחת העונות הקודמות.

הקדמת המשבר מ-2024 ל-2019

בעונה החמישית של סדרת "הפלאש" שלח איאוברד ת'ון את נורה וסט-אלן, בתם של בארי אלן ואייריס וסט-אלן, לעבר הרחוק, בשנת 2018, ותמרן אותה לשנות את קו הזמן ולהצילו מעונש המוות הצפוי לו בתום 15 שנות מאסר. מזימתו הצליחה, מה שאיפשר לו לברוח ברגע ההוצאה להורג. כתוצאה משינוי קו הזמן, משבר ההתנגשות עם הפלאש ההפוך הוקדם בכארבע שנים וחצי, ל-10 בדצמבר 2019. טרם פורסם המראה החדש של עמוד השער של "הסנטרל סיטי סיטיזן", לכן אין לדעת האם שאר הכתבות, בין היתר על השמיים האדומים ועל המיזוג של תעשיות ויין עם תעשיות קווין, עברו גם הן ל-2019. במהלך השינוי, עוד בטרם הסתיים עדכון התאריך, נראה מראה שונה של הכתבה הראשית, כשטרם ידוע אם השתנתה שוב עם תום עדכון התאריך, או נשארה כפי שהוצגה. בהתאם לטקסט שהתגלה, נפלו מספר שינויים בתיאור המשבר. הוקגירל נעלמה מהכתבה, ובמקומה הופיעו שרה לאנס (הקנרית הלבנה) וקייט קיין (באטוומן) מכדור הארץ-1 וקארה דנברס (סופרגירל) מכדור הארץ-38. אוליבר קווין נשאר, וכך גם ריי פלמר, אבל צוין שמקום הימצאו של האחרון השתנה בזמן הפיצוץ — הוא לא נכח במקום, אלא עזר לכוחות המשטרה לפנות את האזרחים. כמו כן, צוין במפורש כי צביעת השמיים באדום קשורה ישירות לאירועים.

ביקורי הכנה למשבר

בפרק האחרון לעונה הרביעית של הסדרה "סופרגירל" מגיע מר נובו לביקור קצר בעולם 38, עולם הבית של סופרגירל. הוא נראה מבצע שתי משימות לקראת המשבר הקרב. אחת מהן היא לשחרר את אחיו של ז'ון ז'ונס, מאלפיק, מכלא מסתורי ולהביאו לכדור הארץ שם חי אחיו. האח חדור נקמה ושואף להרוס את חייו של ז'ון. לאחר מכן נראה מר נובו מגיע למקום בו הרגה לינה לות'ר את אחיה לקס, ומעיף לכיוונו ענן זוהר מסתורי. טרם פורסם מה פשר המעשים הללו ואיך הם קשורים למשבר המתקרב. עם זאת, לקס לות'ר מעולם 38 ייקח חלק באירועי המשבר.
בפרק האחרון לעונה הרביעית של הסדרה "אגדות המחר" מגיע מר נובו לזמן קצר לכדור הארץ 1, שם מבקר ב"עולם היצורים הקסומים", ונראה לא מרוצה מהמתרחש. טרם ידוע מה הייתה מטרת הביקור ולמה הוא היה מאכזב מבחינתו.

מותו הצפוי של אוליבר קווין

אוליבר קווין, הגיבור הראשי של סדרת "החץ", המכונה "החץ הירוק", נחשף לציבור כשנה לפני המשבר הצפוי, מה שמנע ממנו להמשיך להיות גיבור על. לכן החליטו קווין ואשתו פליסיטי סמוק (המשגיחה) לפרוש מתפקידם כגיבורי העל ולחיות חיים שקטים, בסוף העונה השביעית של הסדרה, לאחר שהביסו את אויביהם הנוכחיים. אך זמן קצר לאחר הולדת בתם הופיע מר נובו בביתם והזכיר לקווין את העסקה ביניהם. הוא הסביר כי קווין ייהרג במהלך המשבר הקרב, ולאחר מכן יפסידו גיבורי העל במאבקם, כך שכל אינסוף עולמי המולטיוורס ייהרסו כליל. אך ביכולתו של קווין לשנות את הגורל. אם יסכים לעזוב מיידית עם מר נובו את כדור הארץ, מבלי לחכות לבוא המשבר, הוא עצמו עדיין ייהרג, אך כל העולמות יינצלו בזכותו. קווין נעתר להצעה, נפרד מאשתו פליסיטי, וביקש ממנה להבטיח לשמור על הילדים. בשנת 2040, לכשמילאה את הבטחתה, היא הרגישה מוכנה לעזוב לתמיד את הילדים ואת כדור הארץ, ולעבור בעזרתו של מר נובו למקום עלום, שם תוכל להתאחד מחדש עם בעלה הממתין לה מאז מותו במשבר.
לקראת האירוע הזה נסגרה הסדרה "החץ", כשבעונתה האחרונה בסתיו 2019 צפויים עשרה פרקים בלבד, עד סמוך לאירועי המשבר בעולמות האינסופיים, ופליסיטי סמוק לא מהווה חלק מהגיבורים בקאסט הראשי וטרם ידוע אם תחזור כלל לעונה האחרונה.

תחילת המשבר

ב-5 באוקטובר 2019 החלו לעלות לאוויר פרקים חדשים של הסדרות השונות ביקום החץ, ובהם אירועים לא מועטים הבאים לקדם את המשבר.
מאלפיק מנסה לפגוע באחיו ז'ון ז'ונס, כשזה לא מודע כלל לעצם קיומו. מתברר כי מאלפיק בגד בעמו, וזכרונו של ג'ונס נמחק נקודתית, כדי לשכוח זאת.
המוניטור מופיע בסנטרל סיטי, הורס את הקלטת המסר האחרון של נורה להוריה, ומודיע לבארי ואייריס כי הדרך היחידה של מולטיוורס לשרוד במשבר היא אם הפלאש ימות, וכי המשבר הוקדם ל-10 בדצמבר 2019, מספר חודשים מיום השיחה, ויום השידור של פרק "הפלאש" בקרוסאובר. תחילה בארי לא מאמין לו, ולכן מחליט להגיע לעתיד, יום אחרי תאריך מותו הצפוי. הניסיון נכשל כי הוא נתקל במחסום בנוי אנטי-חומר. בעזרת דוקטור ג'יי גאריק, הפלאש לשעבר מכדור הארץ-3, מודעתו של בארי מוקרנת לעתיד, שם הוא צופה במיליארדי אפשרויות של הבאות, וכמעט בכולן כדור הארץ-1 נהרס, וכל חבריו נהרגים. רק אפשרות אחת, בה הוא מקריב את עצמו, מצילה את היקום. כך בארי מבין כי המוניטור דיבר אמת, ומשלים עם הגורל. הוא מנסה להסתיר את דבר מותו הצפוי משאר הצוות, אך בסוף משתכנע לספר להם.
גאריק השקיע מאמצים לא מעטים בניתוח המולטיוורס בשנה האחרונה מאז "עולמות אחרים", וגילה עקבות רבים של אנטי-חומר ברחביה. לפי חישוביו, צפוי גל האנטי-חומר להגיע בקרוב לעולם של כדור הארץ-2.
בינתיים, שולח המוניטור את אוליבר קווין למשימתו הראשונה. עליו להגיע לכדור הארץ-2, לאתר ולהביא למוניטור חלקיקי כוכב ננסי שניתן למצוא רק שם. במהלך חיפושיו הוא פוגש את לורל לאנס מכדור הארץ-2 , חברה קבועה בצוות שלו, שחזרה הביתה כדי לעבוד עם החץ הירוק המקומי, ואת ג'ון דיגל מכדור הארץ-1 שנשלח על ידי פליסיטי לעזור לו. אוליבר נעתר לשכנעי דיגל לאפשר לו להצטרף בעבודתו עבור המוניטור, ומצליח להשיג את החלקיקים. אך רגע לפני עזיבתם מגיע גל האנטי-חומר אותו ניבא גאריק, ומשמיד את היקום של כדור הארץ-2. אוליבר, דיגל ולורל מצליחים להנצל באמצעות מעבר בין יקומים, כשהכל מסביבם הושמד. אינספור תושבי כדור הארץ נהרגו, אם כי לא ברור הגורל של ג'סי קוויק ואביה האריסון ולס, גיבורים ראשיים בעונות הקודמות של סדרת "הפלאש", שתאורטית יכלו להנצל עקב כך שלספידסטארית יש אפשרות לעבור בין עולמות ללא אמצעים טכניים. כך, בהשמדת יקום שלם, החל רשמית המשבר בעולמות האינסופיים, ב-15 באוקטובר 2019.
המוניטור נוזף באוליבר על כי הפר את הנחייתו לא להתערב בעניינים פנימיים של עולמות אחרים, מה שהביא להצלתה הלא מתוכננת של לורל לאנס-2. הוא מעביר את החבורה להונג-קונג, שם צריך אוליבר לאתר מישהו בשם ד"ר רוברט וונג ולהביאו למוניטור. לורל עוזבת אותם בניסיון נואש לחפש ניצולים, ולבקשת ג'ון ליילה עוזרת לה. טאטסו, שעזבה את ננדה פרבאט והפכה ללוחמת צדק בהונג-קונג, מצטרפת לחיפושים. לאחר זמן מה כולם מתאחדים, מוצאים את וונג, ואוליבר מחליט לוודא שמוניטור אכן האיש הטוב בסיפור, ולכן חוזר לננדה פרבאט. מתברר כי ליילה משתפת בסתר פעולה עם המוניטור לקראת המשבר, והם מכירים שנים רבות. נרמז בכך כי היא אכן בתו של המוניטור, המבשרת.

פיתוח

הקרוסאובר יכיל חמישה פרקים. אירועי המשבר לא צפויים להתפרס על פני פרקים של סדרות שונות שישודרו במהלך אותו שבוע בדצמבר, כמקובל בקרוסאוברים השנתיים של יקום החץ, אלא יתחלקו לשני חלקים: שלושה פרקים בדצמבר 2019, לפני פגרת חג המולד, ושני נוספים מיד לאחריה, בינואר 2020. הפרקים בסדרות "סופרגירל" (9 בעונה 5), "באטוומן" החדשה (9 בעונה 1) ו"הפלאש" (9 בעונה 6) ישודרו ב-8, 9 ו-10 בדצמבר 2019 בהתאמה. ב-14 בינואר 2020 ישודרו שני פרקים ברצף: הפרק של "החץ" (8 בעונה 8) והפרק הראשון לעונה 5 של "אגדות המחר", שתשובץ במחציתה השנייה של עונת השידורים 2019–2020, במשבצת השידור שתפנה הסדרה "החץ", עם תום עונתה האחרונה והמקוצרת. הצילומים החלו ב-24 בספטמבר 2019.

קומיק-קון 2019

פרטים רבים אודות המשבר פורסמו בפסטיבל קומיק-קון ביולי 2019. בין היתר נודע כי אירועי הקרוסאובר יתחילו בהריסה של מספר עולמות במולטיוורס.
במשבר ישתתפו לפחות שלוש גרסאות של סופרמן מעולמות שונים. טיילר הקלין יחזור לתפקידו כסופרמן מעולם 38, עולם הבית של הסדרה "סופרגירל". ברנדון ראות' ישחק בקרוסאובר שני תפקידים: במקביל לריי פלמר, גיבור "אגדות המחר", הוא ישוב לתפקידו מהסרט סופרמן חוזר משנת 2006, והפעם יגלם את סופרמן מעולם אחר, נוסח קץ הממלכה. סטיבן אמל, הכוכב הראשי של "החץ", ישחק מספר גרסאות של אוליבר קווין מעולמות שונים. ברט וורד, שגילם את רובין בסדרה באטמן בשנות השישים, ישחק בתפקיד שטרם פורסם. למוניקה גרט ישחק שני תפקידים בו זמנית, המוניטור ואחיו אנטי-מוניטור. טום קוואנו ישחק שלושה תפקידים. הוא יחזור לגלם את איאוברד ת'ון, ישחק את נאש ולס, האריסון ולס נוסף שהצטרף בעונה החדשה של "הפלאש", כמו גם נבל חדש בצבאו של אנטי-מוניטור, פרייה (קל מוסה) . העונה הקרובה של סדרת "הפלאש" תחולק לשני חצאים - ציפייה למשבר, והתמודדות עם מה שהשאיר אחריו. בפרק הראשון המוניטור אומר לברי אלן כי היקום בסכנה והדרך היחידה להצילו היא אם הוא יקריב את עצמו.

פרסומים נוספים

ביטסי טולוץ' תחזור בתפקיד לויס ליין מעולמה של סופרגירל. גם הילד שלה ושל סופרמן, שזה עתה נולד, יופיע במהלך המשבר. גם ג'ו וסט, אביה של אייריס וסט-אלן, ישתתף באירועים. כל האירועים בעונה האחרונה והמקוצרת של "החץ" יהיו קשורים למשבר הקרב. לינדה קרטר הידועה מתפקידה כדיאנה פרינס (וונדר וומן) בסדרה "אשת חיל" משנות השבעים, תשתתף בקרוסאובר אך לא תגלם את וונדר וומן. גם קרטר כבר השתתפה ביקום החץ, וגילמה את נשיאת ארצות הברית בעולמה של "סופרגירל", שפרשה מתפקידה עקב היחשפותה כחייזרית. מספר דמויות מהסדרה "ברק שחור", ביניהם ג'פרסון פירס (ברק שחור), יופיעו בקרוסאובר, ובכך הסדרה תצטרף רשמית למולטיוורס. קווין קונרוי, שדיבב את באטמן (ברוס ויין) בעיבודים מונפשים רבים, יגלם אותו גם בקרוסאובר. ג'ונתון שאק, המשחק במספר פרקי "אגדות המחר" את איש המערב הפרוע ג'ונה הקס, יחזור לתפקיד בקרוסאובר. ג'ון וסלי שיפ, ששיחק מספר תפקידים בסדרת "הפלאש" ובקרוסאובר "עולמות אחרים", יחזור בתפקיד שטרם פורסם. אוסריק צ'או ישחק את ראיין צ'וי (אטום), בעקבות עזיבתם הקרובה של ריי פאלמר ונורה דארק את "אגדות המחר". אשלי סקוט תחזור לתפקיד הציידת, בתם של באטמן וקאטוומן, אותו גילמה בסדרה ציפורי הטרף משנת 2002. אודרי מארי אנדרסון תחזור לתפקידה כליילה מייקלס, אותו מגלמת ביקום החץ. טרם פורסם אם תשחק את הגרסה מעולם-1, שם נשואה לג'ון דיגל ועומדת בראש שירות הבטחון "ארגוס", או את כפילתה מעולם אחר, אך ידוע שבקרוסאובר תגלם את דמותה של גיבורת-העל המבשרת , בתו של המוניטור בקומיקס המשבר. במהלך העונה החדשה של "החץ" נרמז כי מדובר בליילה-1. קנדיס פאטון (אייריס וסט-אלן, "הפלאש"), מאט ראיין (ג'ון קונסטנטין, "אגדות המחר"), הארטלי סויר (ראלף דיבני / האיש המתארך, "הפלאש") וקתרין מקנמרה (מיה סמוק / כוכב שחור, "החץ"), המשחקים בסדרות היקום, יופיעו גם בקרוסאובר, אך טרם פורסם אילו תפקידים יגלמו. רוברט וול, ששיחק את העיתונאי אלקסנדר נוקס בסרט באטמן בשנת 1989, ישחק בתפקיד שטרם פורסם. סטיבן לובו לוהק לתפקיד הבלש ג'ים קוריגן, שבמהלך המשבר הופך לכלי המחזיק בתוכו את הספקטר. טרם ידוע לאיזה עולם שייך קוריגן, אבל סביר שלא עולם-1, בו כבר הופיעה דמותו בסדרה קונסטנטין בגילום שחקן אחר. קייטי לוץ (שרה לאנס / הקנרית השחורה, "אגדות המחר"), קיילר לי (אלכס דנברס , "סופרגירל"), דיוויד רמזי (ג'ון דיגל / ספרטן, "החץ"), דייוויד היירווד (ז'ון ז'ונס / הצייד ממאדים, "סופרגירל"), ניקול מיינס (ניה נאל / החולמת ), ג'וליאנה הרכבי (דיינה דרייק / הקנרית השחורה, "החץ"), דומיניק פרסל (מיק רורי / גל חום , "אגדות המחר") וריק גונזאלז (רנה רמירז / כלב פרא ) יחזרו לתפקידיהם.